กสทช.จับมือภาครัฐ-เอกชนตั้งเสาสัญญาณทีวีดิจิตอล
กสทช.จับมือภาครัฐ-เอกชนตั้งเสาสัญญาณทีวีดิจิตอล ขณะนี้ได้ดำเนินการติดตั้งเสาสัญญาณโทรทัศน์ในระบบดิจิตอลครอบคลุมพื้นที่ 552 อาคาร จำนวน 35,609 ครัวเรือน 
14 มิ.ย. 2559

นายธวัชชัย จิตรภาษ์นันท์ คณะกรรมการกิจการกระจายเสียง กิจการโทรทัศน์ และกิจการโทรคมนาคม (กสทช.) เปิดเผยว่า สำนักงาน กสทช. ร่วมกับกองทัพบก ผ่านสถานีวิทยุโทรทัศน์กองทัพบกช่อง 5 จัดโครงการฝึกอบรมพัฒนาเทคนิคการติดตั้งเสารับสัญญาณโทรทัศน์ในระบบดิจิตอลในอาคารสูง
ซึ่งขณะนี้ได้ดำเนินการติดตั้งเสาสัญญาณโทรทัศน์ในระบบดิจิตอลครอบคลุมพื้นที่ 552 อาคาร จำนวน 35,609 ครัวเรือน ทำให้ประชาชนที่อาศัยอยู่บนอาคารสูงสามารถเข้าถึงการรับชมดิจิตอลทีวีได้มากขึ้น
นอกจากนี้ โครงการดังกล่าวได้มีการเชิญตัวแทนนิติบุคคล คอนโดมิเนียมของรัฐ และเอกชน ร่วมอบรมและพัฒนาทางด้านเทคนิคให้แก่ช่างประจำอาคารและผู้ดูแลระบบ เพื่อสร้างความรู้ความเข้าใจต่อระบบโทรทัศน์ภาคพื้นดินในระบบดิจิตอล จำนวน 2 ครั้ง
โดยเจ้าหน้าที่ของ ททบ. มาช่วยแนะนำ ติดตั้งระบบรับสายอากาศทีวีดิจิตอลรวมของอาคารเพื่ออำนวยความสะดวกแก่ลูกบ้านในการเข้าถึงทีวีดิจิตอล รวมทั้งวิธีการแก้ปัญหาการติดตั้งการรับชมทีวีดิจิตอล เช่น บางอาคารบางแห่งพบปัญหาเป็นจุดอับสัญญาณ หรือ บางอาคารที่เคยรับชมทีวีดิจิตอลไม่ได้ ก็สามารถรับชมได้ด้วย
 